கிளப்பின் ஆண்டுவிழா அன்று மாலையில்தான் நடக்கப் போகிறது. முதல்நாள் இரவு அம்மா வீட்டுக்கு வரும்போதே இரவு ஒரு மணி ஆகிவிட்டது. காலையில் எப்போ எழுந்து கொண்டாளோ தெரியாது. காலையில் நான் கண் விழிக்கும் போதே கிளப்புக்குப் புறப்பட்டு போய்விட்டாள். அம்மாவிடம் ஒரு ஸ்பெஷாலிடி இருந்தது. எந்த வேலையை எடுத்துக் கொண்டாலும் கடைசி வரையில் எல்லாம் சரியாக, நேரத்திற்குள் முடிக்கும் விதமாக முன்கூட்டியே திட்டமிடுவாள். இந்த வருடத்திண் ஆண்டுவிழாவை சிறப்பாக நடத்த வேண்டுமென்று திட்டம் போட்டிருந்தாள். அதற்குக் காரணம் இல்லாமல் இல்லை. அம்மா இந்த வருடத்துடன் கிளப்பின் பிரசிடெண்ட் பதவியிலிருந்து விலக முடிவு செய்திருந்தாள். இரண்டாவது காரணம் விழாவுக்கு வரப்போகும் பிரமுகர்களுக்கு சாரதியை அறிமுகப்படுத்தி வைக்கப் போகிறாள். இதனால் எல்லாக் காரியங்களும் சிறப்பாக நடக்க வேண்டும் என்று அம்மா கடினமாக உழைத்துக் கொண்டிருந்தாள். இதுபோன்ற சமயங்களில் அம்மாவின் திறமையை, சுறுசுறுப்பைப் பாராட்டத்தான் வேண்டும்.